Monopoliyaga qarshi kurashish qo‘mitasi: Toshkentda sovuq suv uchun yangi narx 10-maydan amalga kiritilishi lozim

Avvalroq Toshkentda 24-apreldan e’tiboran sovuq suvning narxi oshirilgani, ammo tariflar ko‘tarilgan haqida aholiga 25-aprel kuni e’lon qilingani xabar berilgan edi. O‘zbekiston Respublikasi Monopoliyaga qarshi kurashish qo‘mitasi ushbu xabarlar yuzasidan izoh berdi.

O‘zbekiston Respublikasi Monopoliyaga qarshi kurashish qo‘mitasi ijtimoiy tarmoqlarda “Toshkentda 24-apreldan sovuq suv narxi oshdi. “Suvsoz” bu haqda 25-aprel kuni xabar berdi” mavzusida 2019-yil 26-aprelda tarqalgan xabarlar bo‘yicha quyidagilarni ma’lum qiladi.
O‘zbekiston Respublikasi “Tabiiy monopoliyalar to‘g‘risida”gi Qonunining 7-moddasi hamda Vazirlar Mahkamasining 2010-yil 28-oktabrdagi 239-son qarori talablarida yangi narx (tarif)lar tabiiy monopoliya subyektlari tomonidan ular kuchga kirishidan kamida o‘n besh kun avval ommaviy axborot vositalarida e’lon qilinishi belgilangan.
O‘zbekiston Respublikasi Monopoliyaga qarshi kurashish qo‘mitasi tomonidan mazkur Qonun talabi doimiy ravishda nazorat qilib boriladi.
“Suvsoz” DUK tomonidan maxsus ustama narxlari yuzasidan ommaviy axborot vositalarida e’lon berilmay, “Toshkent oqshomi” gazetasining
2019-yil 9-apreldagi 57-sonida Toshkent shahar hokimligi tomonidan
2019-yil 2-apreldagi “Toshkent shahrida ichimlik suvi ta’minoti va kanalizatsiya xizmatlari tariflariga maxsus ustama haq miqdorini belgilash to‘g‘risida”gi 499-sonli qarori chop etilganligi korxona tomonidan e’lon berilgan deb hisoblanilgan. Bu bilan korxona tomonidan O‘zbekiston Respublikasi “Tabiiy monopoliyalar to‘g‘risida”gi Qonunining 7-moddasi talablariga amal qilinmagan.
Yuqoridagilarga muvofiq, “Suvsoz” DUK tomonidan Toshkent shahrida ichimlik suvi va kanalizatsiya xizmati tariflariga maxsus ustama haq miqdorini belgilash bo‘yicha www.suvsoz.uz veb-sayt orqali 2019-yilning 25-aprelida iste’molchilarga e’lon berilganligini inobatga olib, amalga kiritiladigan yangi narx (tarif, maxsus ustama)larni mazkur e’lon berilgan sanadan o‘n besh kundan keyin, ya’ni 2019-yilning 10-mayidan amalga kiritilishi lozimligi to‘g‘risida Qo‘mita tomondan “Suvsoz” DUKga tegishli ko‘rsatma berilganligi ma’lum qilinadi.
Qo‘mita ko‘rsatmasi “Suvsoz” DUK tomonidan bajarilmagan taqdirida korxonaga nisbatan qonunchilikda belgilangan choralar qo‘llanilishi bildiriladi.